பிரதாப் நாமா
(ராஜபுத்திர மாவீரர் ராணா பிரதாப்பின் வாழ்க்கை வரலாறு)

சக்திவேல் ராஜகுமார்

***

முன்னுரை

இந்தியச் சுதந்திரப் போராட்டத்தை முற்றிலும் மாறுபட்ட கோணத்தில், காலத்தில் தொடங்கி எழுதிய சாவர்க்கர் அதை சத்ரபதி சிவாஜியிலிருந்து தொடங்குகிறார்.

சத்ரபதி சிவாஜி இஸ்லாமியச் சுல்தான்களுக்கும் மொகலாயர்களுக்கும் எதிராக நடத்திய கெரில்லா போர்முறையின் முன்னோடி ராணா பிரதாப்தான் என்கிறார்கள் சரித்திர ஆசிரியர்கள்.

மொகலாயர் தவிர பெரும்பாலான பிற ஆக்கிரமிப்பாளர்கள் இந்தியாவைத் தாக்கிச் செல்வங்களைக் கவர்ந்து திரும்பிவிட்டார்கள். இந்தியாவில் நுழைந்த பாபரை எதிர்த்து ராணா சங்கா பெரும் போர் புரிந்திருந்தாலும் அப்போது மொகலாய ராஜ்யம் உருவாகி இருக்கவில்லை. எனவே ராணா சங்காவை விடுதலைப் போர் வரிசையில் சேர்க்க முடியாது. ஆனால் அரசு உருவாகி இந்தியாவை ஆக்கிரமித்து ஆண்டுகொண்டிருந்தபோது, எதிர்த்துப் பெரும்போர் புரிந்த ராணா பிரதாப்பை இந்தியச் சுதந்திரப் போரின் முன்னோடி எனலாம்.

நுணுக்கமாகச் சரித்திரத்தை அலசுபவர்கள், முழு இந்தியாவையும் ஒருநாளும் மொகலாயர்களோ ஆங்கிலேயர்களோ ஆண்டதில்லை என்பார்கள். டெல்லியிலிருந்து 100 மைலுக்குள் உத்திரப் பிரதேசத்தில் உள்ள கர்வால் தேசம் ஒருநாளும் மொகலாயர்களை அரசர்களாக ஏற்றுக்கொண்டதில்லை. ராஜ்யத்துக்குள் அத்துமீறி நுழைந்த ஷாஜகானின் 30,000 வீரர்கள் அடங்கிய முழுப் படைகளையும் அழித்த கர்வால் படைகள், சரணடைந்த எஞ்சியவர்களை மூக்கறுத்த அடையாளத்துடன் திருப்பி அனுப்பியது. அந்த நாட்டைக் கடைசிவரை மொகலாயர்களால் வெல்ல முடியவில்லை. பஞ்சாப் சீக்கியர் பகுதிகளிலும் அதே கதிதான்.

எனினும் ஆக்கிரமிப்பாளர்களான மொகலாயர்களை எதிர்த்து ‘அரசுக்கு அரசு’ என்ற வகையில் ராணா பிரதாப் நடத்திய முழு நிலைப் போரே சுதந்திரப் போரின் தொடக்கம் எனலாம்.

பரந்து விரிந்த மேவார் ராஜ்யம் குஜராத் துறைமுகங்களையும், தெற்கே வியாபார ஸ்தலங்களையும் அணுகும் நுழைவாயிலாக இருந்தது. இந்தக் காரணங்களுக்காகப் போர் அல்லது சமாதான உடன்படிக்கை செய்து மேவாருடன் சுமுக உறவை ஏற்படுத்திக்கொள்ள மொகலாய மன்னர்கள் முயன்றுகொண்டே இருந்தார்கள். ஜஹாங்கீர் காலம்வரை அது நடக்கவே இல்லை. 

பாபருடன் போரிட்ட ராணா சங்காவைத் தொடர்ந்து உதய் சிங், அவர் மகன் பிரதாப் இருவருமே மொகலாயர்களுக்குச் சிம்ம சொப்பனமாகவே இருந்தனர். சித்தூரை மொகலாயப் பெரும்படைகள் கைப்பற்றினாலும், மேவாரின் மற்ற பகுதிகள் அனைத்தும் பிரதாப்பின் கட்டுப்பாட்டிலேதான் இருந்தன. அங்குள்ள மக்களும் பிரதாப்பிடமே வரிகளைச் செலுத்தினர். மேவார் ராஜ்யத்தின் மூலையில் இருக்கும் சின்ன கிராமத்து விவசாயிகூட ராணாவின் கட்டளைகளைச் சிரமேற்று நிறைவேற்றினான்.

மேவாரில் நுழையும் மொகலாயப் படைகளுக்கு உணவு கிடைக்கக்கூடாது என்பதற்காக மேவார் விவசாயிகள் பயிரிடுவதை ராணா நிறுத்தச் சொல்ல, உலக அதிசயமாக நாடெங்கும் விவசாயம் நிறுத்தப்பட்டு நிலங்கள் தரிசாகின. கிணறுகள்கூட தூர்க்கப்பட்டன.

எதிர்க்க முடியாத பேரரசர் என்று கருதப்பட்ட, ராட்சச பலத்துடன் இருந்த அக்பரைப் பிற ராஜபுத்திரர்கள் ஆதரவில்லாமல் தன்னந்தனியாக ராணா பிரதாப் எதிர்க்க, மக்கள் அவரை ஆராதிக்கத் தொடங்கினர்.

ஒவ்வொரு குடிசையிலும் ராணாவின் போர்க்களக் காட்சிகளைச் சொல்லும் படங்கள் இடம்பெற்றன. யுத்தங்களில் ராணா புரிந்த போர் மகாபாரதத்தில் அர்ஜுனனும், ராமாயணத்தில் ராமனும் செய்த யுத்தத்துக்கு இணையாக ராஜபுதனத் தெருப் பாடகர்களால் பாடப்பட்டது. யுத்தக் காட்சிகளை விவரிக்கும் படங்கள் எங்கும் காணக் கிடைத்தன.

ஹால்டிகாட் யுத்தம், முடிவு சொல்லமுடியாதபடி இரண்டு பக்கமும் பெரும் சேதத்துடன் முடிந்தாலும், அதனால் ராணா பிரதாப்பின் புகழ் ஒரு துளியும் குறையவில்லை. அவரது இறுதிநாள் வரை அத்தனை தளபதிகளும் மந்திரிமார்களும் மேவார் மக்களும் அவரது உத்தரவுகளைச் சிரமேற்று நடந்தனர்.

கிட்டத்தட்ட கால் நூற்றாண்டு காலம் மொகலாயர் மற்றும் பிற ராஜபுத்திரர் இணைந்த பெரும் சக்தியைத் தனியொரு மனிதராக எதிர்த்துப் போராடியதோடு, தேவைப்படும்போதெல்லாம் தலைநகரங்களைக்கூட மின்னல் வேகத்தில் மாற்றி அரசாட்சியைத் தொய்வில்லாமல் தொடர்ந்தார் ராணா பிரதாப்.

ராஜபுதனத்தில் மற்ற எந்த அரசரைவிடவும் அதிகம் மதிக்கப்படுபவராகவும், கதை, கவிதை, ஓவியம், நாட்டுப்புறப் பாடல்களால் அதிகம் ஆராதிக்கப்படுபவராகவும் இருக்கிறார் ராணா பிரதாப்.

மேவார் முழுவதும் நல்ல காரியங்கள், விழாக்கள் ஆரம்பிக்கும்போது ராணா இருக்கும் திசை நோக்கி, கிட்டத்தட்ட சூரியன் அஸ்தமிக்காத பிரிட்டன் பேரரசின் ராணிக்குச் செலுத்துவார்களே மரியாதை, அதுபோல ராணா பிரதாப் இருக்கும் திசை நோக்கி வணங்கி ஆரம்பிக்கும் பழக்கம் இன்றும் சில இடங்களில் உள்ளது.